CELEX: 32021D0924
Language: lt
Date: 1622678400000
Title: Tarybos sprendimas (ES) 2021/924 2021 m. birželio 3 d. dėl pozicijos, kurios Europos Sąjungos vardu turi būti laikomasi Tarptautinės kakavos organizacijos taryboje dėl 2010 m. Tarptautinio kakavos susitarimo galiojimo pratęsimo

2021 6 9   
               
               
                  LT
               
               
                  Europos Sąjungos oficialusis leidinys
               
               
                  L 203/8
               
            
         TARYBOS SPRENDIMAS (ES) 2021/924
         2021 m. birželio 3 d.
         dėl pozicijos, kurios Europos Sąjungos vardu turi būti laikomasi Tarptautinės kakavos organizacijos taryboje dėl 2010 m. Tarptautinio kakavos susitarimo galiojimo pratęsimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Sąjunga 2010 m. Tarptautinį kakavos susitarimą (toliau – Susitarimas) sudarė Tarybos sprendimu 2012/189/ES (1) ir TKS įsigaliojo 2012 m. spalio 1 d.;
                  
               
                     (2)
                  
                  
                     Susitarimo 62 straipsnio 1 dalyje nustatyta, kad Susitarimas galioja iki 2022 m. rugsėjo 30 d., nebent būtų pratęstas;
                  
               
                     (3)
                  
                  
                     Susitarimo 7 straipsnio 1 dalyje nustatyta, kad Tarptautinės kakavos organizacijos Tarptautinė kakavos taryba (toliau – TKO taryba) vykdo visus konkrečioms Susitarimo nuostatoms taikyti būtinus įgaliojimus ir funkcijas arba užtikrina, kad jie būtų vykdomi. Susitarimo 62 straipsnio 4 dalyje nustatyta, kad TKO taryba gali priimti sprendimą pratęsti viso Susitarimo arba jo dalies galiojimą „dviem laikotarpiams, kurių kiekvienas neviršija dvejų kakavos metų“, t. y. iki 2024 m. rugsėjo 30 d. (pirmasis laikotarpis) ir iki 2026 m. rugsėjo 30 d. (antrasis laikotarpis);
                  
               
                     (4)
                  
                  
                     Po 2021 m. balandžio 22 ir 23 d. vykusios 103-iosios sesijos TKO taryba turi priimti sprendimą dėl Susitarimo galiojimo pratęsimo;
                  
               
                     (5)
                  
                  
                     tikslinga nustatyti poziciją, kurios turi būti laikomasi Sąjungos vardu TKO taryboje, nes TKO tarybos sprendimas dėl Susitarimo galiojimo pratęsimo bus privalomas Sąjungai;
                  
               
                     (6)
                  
                  
                     Sąjunga yra suinteresuota, kad Susitarimas būtų pratęstas, o Sąjunga toliau būtų TKS šalimi, atsižvelgiant į kakavos sektoriaus svarbą kelioms valstybėms narėms ir visos Sąjungos ekonomikai;
                  
               
                     (7)
                  
                  
                     pratęsus Susitarimo galiojimą ne ilgesniam kaip ketverių metų laikotarpiui, TKO tarybos narės ateityje turės pakankamai laiko iš esmės peržiūrėti Susitarimą daugiausia dėmesio skiriant jo modernizavimui ir supaprastinimui,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios turi būti laikomasi Sąjungos vardu Tarptautinės kakavos organizacijos Tarptautinėje kakavos taryboje dėl 2010 m. Tarptautinio kakavos susitarimo galiojimo pratęsimo, yra balsuojant pritarti jo pratęsimui dviem laikotarpiams, kurių kiekvienas yra ne ilgesnis kaip dveji kakavos metai, t. y. iki 2024 m. rugsėjo 30 d. (pirmasis laikotarpis) ir iki 2026 m. rugsėjo 30 d. (antrasis laikotarpis).
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2021 m. birželio 3 d.
            
               
                  Tarybos vardu
               
               
                  Pirmininkas
               
               P. N. SANTOS
            
         
         
            (1)  2012 m. kovo 26 d. Tarybos sprendimas 2012/189/ES dėl 2010 m. Tarptautinio kakavos susitarimo sudarymo (OL L 102, 2012 4 12, p. 1).